
UDTALELSE
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
<RepeatBlock-Dec>–	der henviser til Revisionsrettens årsberetning om budgetgennemførelsen i regnskabsåret 2023, med institutionernes svar[footnoteRef:1], og til Revisionsrettens særberetninger, [1:  	EUT C, C/.../..., ..., ELI: ... /Endnu ikke offentliggjort i EUT.] 

1.	giver udtryk for sin tilfredshed med, at Revisionsretten har erklæret, at Unionens konsoliderede regnskab for regnskabsåret 2023 i alt væsentligt giver et retvisende billede af Unionens finansielle stilling på nuværende tidspunkt;
2.	minder om vigtigheden af at overvåge anvendelsen af EU's midler med henblik på at sikre beskyttelsen af EU's finansielle interesser; opfordrer Kommissionen til at gøre fuld brug af de tilgængelige værktøjer til at imødegå den klare risiko for en alvorlig overtrædelse af EU's værdier og retsstatsprincippet;
3.	minder om, at udgifterne under underudgiftsområde 2a "Økonomisk, social og territorial samhørighed" har fokus på at mindske forskellene mellem medlemsstaterne og regionerne i EU; understreger vigtigheden af EU's samhørighedspolitik med hensyn til at støtte gennemførelsen af den europæiske søjle for sociale rettigheder og dens handlingsplan og dermed forbundne overordnede mål og med hensyn til at yde et vigtigt bidrag til EU's beskæftigelsesmæssige, sociale og uddannelsesmæssige politikker samt til færdighedspolitikken, herunder strukturreformer inden for disse områder;
4.	understreger navnlig vigtigheden af ESF+, der har til formål at opnå høj beskæftigelse, retfærdig social beskyttelse, en kvalificeret og modstandsdygtig arbejdsstyrke og inklusive/sammenhængende samfund som nøglen til at udrydde fattigdom; peger på behovet for at yde den fortsat finansiel og politisk støtte fra EU's, de nationale og regionale institutioners side til opfyldelsen af dens mål i de kommende år; understreger, at det er vigtigt at sikre tæt inddragelse af regionale aktører, navnlig civilsamfundsorganisationer og arbejdsmarkedsparter, der arbejder på stedet, i gennemførelsen af ESF+-finansierede aktiviteter;
5.	glæder sig over lanceringen af det europæiske år for færdigheder den 9. maj 2023 med sigte på at styrke konkurrenceevnen for Unionens virksomheder, navnlig små og mellemstore virksomheder (SMV'er), og bidrage til at skabe kvalitetsjob med henblik på at realisere det fulde potentiale i den grønne og den digitale omstilling på en socialt retfærdig, inklusiv og rimelig måde;
6.	er bekymret over, at de samlede uindfriede forpligtelser nåede et rekordhøjt niveau på 543 mia. EUR ved udgangen af 2023, hovedsagelig på grund af et øget engagement fra fonde under delt forvaltning samt NextGenerationEU (NGEU), men bemærker, at de samlede uindfriede forpligtelser forventes at falde i perioden 2024-2026;
7.	bemærker med bekymring, at Revisionsretten anslår, at fejlforekomsten for FFR-udgiftsområde 2 "Samhørighed, resiliens og værdier" i 2023 nåede op på 9,3 % sammenlignet med 6,4 % i 2022; understreger, at dette ligger betydeligt over de allerede høje satser i tidligere år, hvilket førte til, at Revisionsretten afgav en afkræftende erklæring om lovligheden og den formelle rigtighed af budgetudgifterne; erkender, at størstedelen af udgifterne på dette område anses for at være højrisikoudgifter, da de hovedsagelig er godtgørelsesbaserede og ofte er underlagt komplekse regler;
8.	opfordrer til, at der gøres en hurtig indsats for at reducere fejlprocenten i fremtiden, navnlig hvad angår finansieringsperioden 2021-2027, og noterer sig Revisionsrettens bemærkning om, at den komplekse måde, hvorpå midlerne udbetales, har en indvirkning på risikoen for fejl; bemærker imidlertid, at Revisionsretten anerkender flere faktorer, der lagde yderligere pres på medlemsstaternes forvaltninger og øgede risikoen vedrørende deres evne til at sikre, at udgifterne var regelmæssige og afholdt i overensstemmelse med principperne om forsvarlig økonomisk forvaltning; minder om, at disse faktorer omfatter de betydelige yderligere REACT-EU-midler, der er stillet til rådighed, og slutdatoen den 31. december 2023 for samhørighedsmidlernes støtteberettigelsesperiode 2014-2020, som i de seneste par år har overlappet støtteberettigelsesperioden for genopretnings- og resiliensfaciliteten;
9.	giver udtryk for bekymring over, at Kommissionens prognose for frigørelser for så vidt angår fondene under samhørighedspolitikken, herunder Den Europæiske Socialfond Plus, er på 2,2 mia. EUR for perioden 2024-2027, hvilket er fem gange højere end prognosen for 2022, hovedsagelig på grund af vedvarende lav absorption; understreger, at Kommissionen bør identificere metoder til at hjælpe medlemsstaterne med at forbedre absorptionen af EU-midler, samtidig med at den forsvarlige økonomiske forvaltning respekteres;
10.	bemærker, at den høje inflation (6,4 %) fortsat påvirkede Unionens budget; advarer på grundlag af Kommissionens inflationsprognose om, at Unionens budget kan miste ca. 13 % af sin købekraft ved udgangen af 2025;
11.	anerkender Kommissionens fremskridt med hensyn til internaliseringen af vuggestuens personale; opfordrer til, at bestræbelserne på at skabe gode arbejdsvilkår og kontraktmæssig stabilitet fortsættes;
12.	anmoder Kommissionen om hurtigst muligt at gennemføre alle Revisionsrettens udestående anbefalinger.</RepeatBlock-Dec>

